SHBA: Zyrtarët nuk e zbatojnë dot politikën e “tolerancës zero”
Presidenti Trump tha se imigrantët që hyjnë ilegalisht, duhet të kthehen menjëherë në vendet e tyre
Komisioneri i Doganave dhe Mbrojtjes së Kufirit, Kevin McAleenan pranoi të hënën se autoritetet nuk janë aktualisht në gjendje që të zbatojnë politikën e “tolerancës zero” të administratës së Presidentit Trump, për të ndaluar dhe ndjekur penalisht cilindo që hyn në vend në mënyrë të paligjshme. Ndërkohë, zyrtarët po punojnë për të krijuar një praktikë që do të lejonte ndjekjet penale, por pa ndarë familjet. Javën e kaluar, zoti Trump nënshkroi një urdhër ekzekutiv që e ruante politikën e tij të “tolerancës zero” për ndalimin dhe ndjekjen penale të gjithkujt që hyn në vend ilegalisht, por i jepte fund praktikës së ndarjes së prindërve nga fëmijët. Kjo lëvizje ka bërë që disa agjenci qeveritare të përpiqen të gjejnë mënyra për të strehuar migrantët që ndiqen penalisht. Sekretari i Mbrojtjes, Jim Mattis tha se ushtria do të ndihmonte për strehimin e imigrantëve në bazat ushtarake, përfshirë dy në Teksas. Po të hënën Presidenti Trump sfidoi përsëri idenë e procesit ligjor për ata që kapërcejnë kufirin, duke thënë se imigrantët që hyjnë ilegalisht në vend, duhet të kthehen menjëherë mbrapsht në vendet e tyre. Disa avokatë të të drejtave të njeriut thonë se sugjerimi i Presidentit bie ndesh me kushtetutën. , thotë Lee Gelerent një jurist i Projektit për të Drejtat e Imigrantëve të Bashkimit Amerikan të Lirive Civile. Prokurori i Përrgjithshëm, Jeff Sessions tha se imigrantët e paligjshëm duhet të ndiqen penalisht për të garantuar sigurinë e qytetarëve amerikanë. Ndërsa protestuesit u mblodhën para një objekti ku janë strehuar imigrantë në një qytet kufitar në Teksas kundër krimininalizimit të tyre, Shtëpia e Bardhë akuzoi demokratët në Kongres se kanë refuzuar çdo zgjidhje të propozuar nga republikanët për “të ndrequr sistemin”.